जब तक मैं जिंदा हूं, आम आदमी पार्टी और सरकार में ईमानदारी की गारंटी : अरविंद केजरीवाल  
कहा- कोपनहेगन जाने नहीं दिया गया लेकिन दुनिया में हमारे ही काम की चर्चा
हमारी सरकार के पांच साल पूरे होने वाले हैं, इस बार तीन सीट भी नहीं छोड़नी
वेस्ट दिल्ली लोकसभा के दो जिलों में कार्यकर्ता सम्मेलनों का आयोजन
अरविंद केजरीवाल ने कहा कि 'हमें कोपनहेगन नहीं जाने दिया गया. मैंने इसे अपमान का विषय नहीं बनाया. एक भाजपा नेता ने कहा कि इसमें मेयर को नहीं बुलाया गया. मैं उनको बताना चाहता हूं, पूरी दुनिया में संदेश है कि दिल्ली सरकार ही काम कर रही है. नगर निगम काम नहीं कर रहे. इसी कारण दिल्ली सरकार के मुख्यमंत्री को बुलाया गया.'
अरविंद केजरीवाल ने 14 अलग-अलग जिलों में सम्मेलनों के माध्यम से कार्यकर्ताओं से सीधा संपर्क स्थापित करना प्रारंभ कर दिया है. हर जिले में बूध स्तर तक एक हजार कार्यकर्ता इसमें सम्मलित होंगे. बुधवार को वेस्ट दिल्ली लोकसभा के दो जिलों में कार्यकर्ता सम्मेलनों का आयोजन हुआ. नज़फगढ़ जिले का सम्मेलन द्वारका में और तिलकनगर जिला का सम्मेलन जनकपुरी विधानसभा में किया गया.
सीएम केजरीवाल ने कहा कि 'मेरी बेटी मल्टी नेशनल कंपनी में काम करती है. वह पांच माह की छुट्टी लेकर आई है. वह मेरे विधानसभा क्षेत्र में घूम रही है, लोगों से मिल रही है. लोग उससे कह रहे हैं, आप इतनी मेहनत क्यों कर रही हो. आप तो मुख्यमंत्री की बेटी हो. सीएम तो चुनाव जीत ही जाएंगे. उसने कहा मैं सीएम के लिए नहीं आजादी की दूसरी लड़ाई में आहूति देने आई हूं.'
सीएम ने 'आप' के कार्यकर्ताओं से कहा कि 'हमारी सरकार को पांच साल पूरे होने वाले हैं. इस बार तीन सीट भी नहीं छोड़नी हैं. आपने देश की राजनीति बदली है. भारत माता को आप लोगों पर गर्व है. पांच साल पहले उम्मीद नहीं थी पार्टी जीतेगी. हमारे पास पैसा नहीं था. आप लोगों की मेहनत की वजह से सरकार बनी थी. उससे देश के अंदर राजनीति बदलने की शुरुआत हुई. हमने चंदा लेकर चुनाव नहीं लड़ा इस कारण इन कंपनियों को बिजली रेट कम करने को कहते हैं. प्राइवेट स्कूल से चंदा नहीं लिया इस कारण फीस नहीं बढ़ी. आज दिल्ली में आम आदमी पार्टी के लोगों को सम्मान से देखा जा रहा है.'